Kragdiewe kos Eskom miljarde per jaarArgieffoto (Foto: baptisteh, Pixabay) Die kragvoorsiener het in ŉ verklaring gesê elektrisiteitdiefstal is ŉ internasionale probleem en verantwoordelik vir 1% van “kragverbruik” wêreldwyd. Volgens Eskom verloor Indië ongeveer 33% van elektrisiteit wat opgewek word, terwyl elektrisiteitdiefstal die VSA elke jaar $6 miljard kos. In die Verenigde Koninkryk word ongeveer £299 miljoen jaarliks deur diefstal van gas en elektrisiteit verloor. Volgens Eskom word daar teen elektrisiteitdiewe opgetree deur intelligensie-gedrewe veldtogte in samewerking met die SAPD en Valke, en groot boetes en tronkstraf van tot 15 jaar word vir die oortreding opgelê. Elektrisiteitdiefstal sluit onwettige aansluitings, peutery met en die omseiling van kragmeters, onwettige voorafbetaalde krag, kabel- en infrastruktuurdiefstal en niebetaling van rekeninge in. Eskom het ook gesê ŉ hele aantal mense is die afgelope week aangekla nadat kragdrade, transformators en spantoring-steunroosters van Eskom in hul besit gevind is. Volgens die maatskappy dui die waarde van die gesteelde toerusting op die werk van ŉ georganiseerde sindikaat.